(78)

Pagal supaprastintą metodą reikia nustatyti BRO reglamento 169, 170 ir 171 straipsniuose išvardytų rūšių veiklą ir įvertinti su šia veikla susijusio kiekio ir sąnaudų reikšmingumą. Tolesniuose keturiuose langeliuose pateikiami kiekvieno iš trijų sektorių atvejai, kai tokia veikla susijusi su tokiu reikšmingu atitinkamo produkto kiekiu ir tokiomis reikšmingomis gamybos bei produkto pateikimo rinkai sąnaudomis, kad gamintojų organizacija gali pasinaudoti nukrypti leidžiančia nuostata. Tai galima užtikrinti vykdant vienos ar kelių rūšių veiklą, jeigu nė viena nukrypti leidžiančioje nuostatoje nurodyta veikla, vykdoma atskirai, negali žymiai pagerinti efektyvumo. Kiekvienu atveju reikia atlikti kiekvieno konkretaus atvejo analizę, kad būtų užtikrinama, jog su šia veikla susijusios sąnaudos ir kiekis yra pakankami norint žymiai pagerinti efektyvumą. Tolesniais pavyzdžiais nesiekiama išsamiai išvardyti visų supaprastinto metodo taikymo atvejų. ALYVUOGIŲ ALIEJAUS SEKTORIUS Žymaus efektyvumo pagerinimo kriterijaus taikymas Atvejų, kai BRO reglamento 169 straipsnyje išvardyta bendra veikla gali žymiai pagerinti efektyvumą pagal supaprastintą metodą, pavyzdžiai. i) Bendras perdirbimas 1. Bendras perdirbimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija perdirba daugiau kaip pusę savo narių surinktų alyvuogių kiekio, norėdama gaminti alyvuogių aliejų alyvuogių aliejaus gamykloje. Alyvuogių aliejaus gamyklai įsteigti reikia nemažų investicijų. Alyvuogių perdirbimą į alyvuogių aliejų paprastai sudaro keli etapai, kaip antai: alyvuogių plovimas, alyvuogių aliejaus spaudimas bei filtravimas ir kiti procesai. Jeigu vykdydama bendrą perdirbimo veiklą gamintojų organizacija pagamina daugiau kaip pusę savo parduodamo alyvuogių aliejaus, ji gali žymiai pagerinti efektyvumą, palyginti su efektyvumu, kurį jos nariai galėtų užtikrinti savo alyvuoges perdirbinėdami atskirai, ir todėl tenkintų supaprastinto metodo sąlygas. ii) Bendras pakavimas, ženklinimas arba pardavimo skatinimas 2. Bendras alyvuogių aliejaus pakavimas ir (arba) išpilstymas į butelius ir ženklinimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija bendrai pakuoja ir (arba) išpilsto į butelius ir ženklina daugiau kaip pusę alyvuogių aliejaus gamykloje parduodamo alyvuogių aliejaus. Kad būtų galima vykdyti bendrą pakavimo ir (arba) išpilstymo į butelius ir ženklinimo veiklą, paprastai reikia nemažų investicijų būtinai technologijai ir (arba) technikai įsigyti. Jeigu gamintojų organizacija bendrai pakuoja ir (arba) išpilsto į butelius ir ženklina daugiau kaip pusę savo parduodamo alyvuogių aliejaus, ji gali žymiai pagerinti efektyvumą ir todėl tenkintų supaprastinto metodo sąlygas. 3. Bendros pardavimo skatinimo priemonės tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija sukuria ir parduoda pridėtinės vertės produktą. Produktas yra pridėtinės vertės, pavyzdžiui, tada, kai jis skiriasi nuo kitų produktų pagal specifines savybes, kad tenkintų ypatingus vartotojų poreikius. Gamintojų organizacija gali diferencijuoti savo produktus pagal taikomus gamybos metodus (pvz., ekologiško alyvuogių aliejaus) arba kitus veiksnius. Tokiomis aplinkybėmis bendros pardavimo skatinimo priemonės yra integruotos strategijos parduoti tokį pridėtinės vertės produktą rinkodaros dalis, ir tokios priemonės apims visą gamintojų organizacijos parduodamą kiekį. Gamintojų organizacija nustato produkto specifikacijas ir užtikrina jų laikymąsi – tai apima, pvz., atitinkamų specifikacijų parengimą, gamybos proceso planavimą ir kokybės kontrolę remiantis tokiomis specifikacijomis, taip pat specifikacijų laikymuisi užtikrinti būtinų išteklių pirkimą ir kt. Tokio integruoto požiūrio, kad ir gamintojų organizacija, ir jos nariai laikytųsi specifikacijų, išlaidos yra reikšmingos. Tokiu atveju gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas. Konkretaus sektoriaus bendra pardavimo skatinimo veikla, pvz., bendras alyvuogių aliejaus vartojimo skatinimas, nėra svarbus norint taikyti nukrypti leidžiančią nuostatą, nes tai nėra veikla, kurią vykdo atskira gamintojų organizacija, o veikla, kurią tarpusavyje koordinuoja to paties sektoriaus gamintojai ir (arba) gamintojų organizacijos ir kuria siekiama naudos visam sektoriui, o ne vienai gamintojų organizacijai. iii) Bendras kokybės kontrolės organizavimas 4. Bendras kokybės kontrolės organizavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija užtikrina vienodą savo narių gaminamų produktų kokybę, nes to reikalaujama pagal norminį teisės aktą arba nustatytą standartą (pvz., jeigu gamintojų organizacija ir jos nariai siekia patenkinti pirkėjų reikalavimus). Gamintojų organizacijos padeda užtikrinti kokybę, visų pirma teikdama su gamybos procesais susijusias konsultacijas ir paramą. Gamintojų organizacija tai daro teikdama gamintojams vietos paslaugas, kaip antai konsultacijas dėl patobulintų fitosanitarijos medžiagų, kitų cheminių medžiagų ir trąšų naudojimo metodų ir geresnių gamybos technologijų taikymo, taip pat pagalbą sprendžiant ūkio gamybos problemas ir reguliavimo bei inspektavimo klausimus, kurie padeda gamintojui užtikrinti produkto kokybę. Antra, gamintojų organizacija taip pat atlieka testavimą (pati arba naudodamasi užsakomosiomis paslaugomis), kad patikrintų alyvuogių aliejaus, kurį pagamino jos nariai ir kurį ji ketina parduoti, kokybę (laboratorinis rūgštingumo bei pesticidų liekanų testavimas, organoleptinių savybių testavimas ir t. t.). Toks testavimas atliekamas norint įrodyti nepriklausomoms sertifikavimo ir (arba) kontrolės įstaigoms, kad produktai atitinka norminio teisės akto ar standarto reikalavimus, ir (arba) įrodyti pirkėjui (-ams), kad produktai atitinka jo (jų) reikalavimus. Šio pobūdžio veiklos sąnaudos yra reikšmingos, jeigu ši veikla apima daugiau kaip pusę gamintojų organizacijos parduodamo alyvuogių aliejaus. Tokiu atveju gamintojų organizacija gali žymiai pagerinti efektyvumą, nes tam, kad atskiras narys savo jėgomis pasiektų tokį patį rezultatą, prireiktų gerokai didesnių sąnaudų. Taigi, tokiu atveju gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas. iv) Bendras platinimas Bendras platinimas gali apimti šią veiklą: bendrą transportavimą, platinimo centro įsteigimą arba pardavimo infrastruktūros sukūrimą ir (arba) pardavimo platformos organizavimą. 5. Bendras transportavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija organizuoja daugiau kaip pusės savo parduodamo alyvuogių aliejaus transportavimo iš alyvmedžių giraitės į perdirbimo vietą (alyvuogių aliejaus gamyklą) paslaugas arba kai gamintojų organizacija organizuoja daugiau kaip pusės savo parduodamo alyvuogių aliejaus transporto iš kelių alyvuogių aliejaus gamyklų į pakavimo ir (arba) išpilstymo į butelius ir ženklinimo vietą paslaugas. Transporto išlaidos sudaro reikšmingą gamybos ir produkto pateikimo rinkai sąnaudų dalį. Tokiomis aplinkybėmis gamintojų organizacija gali valdyti transportavimo veiklą veiksmingiau nei atskiri nariai. Pavyzdžiui, gamintojų organizacija gali pasiekti masto ekonomiją, transportuodama didesnį kiekį, konsoliduodama siuntų skaičių, sumažindama iškrovimo ir paruošimo išlaidas. Todėl tokiu atveju gamintojų organizacija gali žymiai sumažinti sąnaudas ir pagerinti efektyvumą, palyginti su tomis sąnaudomis ir efektyvumu, kuriuos jos nariai galėtų užtikrinti atskirai, taigi, ji gali žymiai pagerinti efektyvumą ir todėl tenkintų supaprastinto metodo sąlygas. 6. Platinimo centro įsteigimas arba pardavimo infrastruktūros sukūrimas ir (arba) pardavimo platformos organizavimas. Komisija nežino tokio atvejo, kad atskiras platinimo centras, pardavimo infrastruktūra ir (arba) internetinė pardavimo platforma patys pakankamai žymiai pagerintų efektyvumą, kad būtų laikomasi žymaus efektyvumo pagerinimo kriterijaus alyvuogių aliejaus sektoriuje. Tačiau tuo atveju, kai ši veikla derinama su kita veikla, pvz., transportavimu arba kokybės kontrole, ir kai bendros šios veiklos sąnaudos yra reikšmingos, ji galėtų žymiai pagerinti efektyvumą, jeigu susijęs kiekis yra daugiau kaip pusė gamintojų organizacijos parduodamų produktų. Taigi, gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas. Pavyzdžiui, gamintojų organizacija galėtų bendrai organizuoti platinimo centrą, produkcijos transportavimą ir internetinę pardavimo platformą. Jeigu kiekis, kurį apima šių rūšių veikla, yra daugiau kaip pusė gamintojų organizacijos parduodamo kiekio, šių rūšių veiklos pradėjimo ir organizavimo išlaidos yra reikšmingos ir bendrai vykdoma šių rūšių veikla gali žymiai pagerinti efektyvumą, todėl gamintojų organizacija tenkintų supaprastinto metodo sąlygas. v) Bendras įrangos arba saugyklų naudojimas 7. Bendras įrangos naudojimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija įvykdo būtinas investicijas į svarbią žemės ūkio techniką (pvz., derliaus nuėmimo mašinas, fitosanitarijos medžiagų, trąšų, pesticidų aplikatorius) ir užtikrina tinkamą jos naudojimą ir priežiūrą. Tokiu atveju iš pradžių gamintojų organizacija, pirkdama alyvuogių aliejaus gamybos įrangą (naują ar naudotą), patiria investicinių sąnaudų. Vėliau gamintojų organizacija patiria kitų su įrangos priežiūra ir tinkamo naudojimo užtikrinimu (pvz., mokymu) susijusių išlaidų. Jei pradinės investicijos į įrangą ir kitos išlaidos susijusios su reikšmingu kiekiu, joms reikia reikšmingų sąnaudų. Tokiomis aplinkybėmis, jeigu didelė gamintojų organizacijos parduodamo kiekio dalis yra pagaminama naudojant bendrą įrangą, įrangos naudojimo išlaidos yra reikšmingos. Todėl, jeigu įranga naudojama daugiau kaip pusei gamintojų organizacijos parduodamo alyvuogių aliejaus kiekio pagaminti, gamintojų organizacija gali žymiai pagerinti efektyvumą. Norint didinti našumą ir užtikrinti, kad produktas atitiktų rinkos poreikius, dažnai prireikia naujos įrangos ir (arba) technikos. Tačiau kai kurie gamintojai negali įsigyti naujos įrangos dėl būtinų didelių investicijų, todėl bendrai naudodami įrangą nariai gali sutaupyti lėšų ir padidinti savo našumą. Tokiu atveju gamintojų organizacija tenkintų supaprastinto metodo sąlygas. 8. Bendras saugyklų naudojimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija įvykdo būtinas investicijas į saugyklas ir užtikrina tinkamą jų naudojimą ir priežiūrą. Gamintojų organizacija, pirkdama arba projektuodama ir statydama saugyklas, patiria pradinių su sandėliavimu susijusių investicinių sąnaudų. Gamintojų organizacija, modernizuodama saugyklas, patiria kitų su sandėliavimu susijusių investicinių sąnaudų. Jei investicijos į saugyklas susijusios su reikšmingu kiekiu, joms reikia reikšmingų sąnaudų. Saugyklų naudojimo išlaidos taip pat yra reikšmingos, jei didelė gamintojų organizacijos parduodamo alyvuogių aliejaus kiekio dalis yra sandėliuojama šiose saugyklose. Jeigu sandėliavimo veikla apima daugiau kaip pusę gamintojų organizacijos parduodamo alyvuogių aliejaus ir todėl kiekio atžvilgiu yra reikšminga, gamintojų organizacija gali žymiai pagerinti efektyvumą. Dėl gamintojų organizacijos teikiamų saugyklų gali sumažėti išlaidos, palyginti su išlaidomis, kurias jos nariai patirtų atskirai investuodami į sandėliavimą. Galėdami saugoti produktą galbūt ilgesnį laiką ir didesniais kiekiais, o ne iš karto pristatyti jį trečiajai šaliai, gamintojų organizacijos nariai gali parduoti savo produktus tada, kai kainos yra palankesnės, o ne derliaus nuėmimo metu, kai pasiūla yra didžiausia. Tai taip pat galėtų mažinti pasiūlos disbalansą, atsirandantį dėl skirtingais metais surenkamų alyvuogių kiekio skirtumų. Tokiu atveju gamintojų organizacija tenkintų supaprastinto metodo sąlygas. vi) Bendras atliekų, tiesiogiai susijusių su alyvuogių aliejaus gamyba, valdymas Komisijos žiniomis, bendras atliekų, tiesiogiai susijusių su alyvuogių aliejaus gamyba, valdymas paprastai vykdomas kartu su bendru perdirbimu, kuris, vykdomas atskirai, gali žymiai pagerinti efektyvumą, jeigu apima daugiau kaip pusę gamintojų organizacijos parduodamo alyvuogių aliejaus, ir todėl jis tenkintų supaprastinto metodo sąlygas (žr. i punktą dėl bendro perdirbimo). vii) Bendras išteklių įsigijimas 9. Bendras išteklių įsigijimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai perkamas reikšmingas kiekis, nes tokiu atveju gamintojų organizacija gali gauti nemažą nuolaidą, geresnes tiekimo ir (arba) kreditavimo sąlygas, palyginti su tomis nuolaidomis ar sąlygomis, kurias gamintojai galėtų gauti atskirai. Be to, pirkdama šiuos išteklius pati, gamintojų organizacija gali užtikrinti tinkamą šių produktų sandėliavimą ir (arba) jų tiekimą. Tais atvejais, kai gamintojų organizacija perka savo nariams trąšas, fitosanitarijos medžiagas, pesticidus arba energiją (kurą, elektros energiją), šie ištekliai sudaro reikšmingą sąnaudų dalį (50). Jeigu gamintojų organizacija perka tokį šių išteklių kiekį, kurio reikia daugiau kaip pusei bendrai parduodamo alyvuogių aliejaus pagaminti, ji gali žymiai pagerinti efektyvumą. Tokiu atveju gamintojų organizacija tenkintų supaprastinto metodo sąlygas. Kitų rūšių išteklių įsigijimas, pvz., IT paramos, konsultacijų ekonominiais ar techniniais klausimais, fitosanitarijos paslaugų, paprastai savaime nenulemia reikšmingų sąnaudų gamintojų organizacijai. Todėl vargu, ar gamintojų organizacija žymiai pagerins efektyvumą, kaip to reikalaujama, kad galėtų pasinaudoti nukrypti leidžiančia nuostata. viii) Skirtingų rūšių veiklos derinimas 10. Jeigu nė vienos rūšies veikla neapima daugiau kaip pusės gamintojų organizacijos parduodamo alyvuogių aliejaus, efektyvumas tam tikrais atvejais gali būti žymiai pagerintas derinant skirtingų rūšių veiklą. Plačiau apie tai – tolesniame laukelyje „Skirtingų rūšių veiklos derinimas“. GALVIJIENOS SEKTORIUS Žymaus efektyvumo pagerinimo kriterijaus taikymas Atvejų, kai BRO reglamento 170 straipsnyje išvardyta bendra veikla gali žymiai pagerinti efektyvumą pagal supaprastintą metodą, pavyzdžiai. i) Bendras platinimas Bendras platinimas gali apimti šią veiklą: bendrą transportavimą, platinimo centro įsteigimą arba pardavimo infrastruktūros sukūrimą ir (arba) pardavimo platformos organizavimą. 1. Bendras transportavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija organizuoja daugiau kaip pusės savo parduodamų galvijų transportavimo iš auginimo vietos pas pirkėją arba į perdirbimo vietą paslaugas. Tokiomis aplinkybėmis gamintojų organizacija gali valdyti transportavimo veiklą veiksmingiau nei atskiri nariai. Pavyzdžiui, gamintojų organizacija gali pasiekti masto ekonomiją, transportuodama didesnį kiekį, konsoliduodama siuntų skaičių, sumažindama iškrovimo ir paruošimo išlaidas. Todėl tokiu atveju gamintojų organizacija gali žymiai sumažinti sąnaudas ir pagerinti efektyvumą, palyginti su tomis sąnaudomis ir efektyvumu, kuriuos jos nariai galėtų užtikrinti atskirai, ir tenkintų supaprastinto metodo sąlygas. 2. Pardavimo platformos organizavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija sukuria fizinę galvijų pardavimo rinką arba aukciono platformą. Tokiu atveju gamintojų organizacija investuoja į galvijų pristatymo ir prekybos jais infrastruktūrą. Tam reikia reikšmingų investicinių sąnaudų ir reikšmingų veiklos išlaidų. Kad būtų laikomasi supaprastinto metodo, veikla turėtų apimti didelį kiekį ir reguliarią prekybą. Tai galima užtikrinti, jeigu pardavimo platforma yra pagrindinis jos narių pardavimo kanalas, t. y. gamintojų organizacija parduoda daugiau kaip pusę savo narių užaugintų galvijų (pagal kiekį). Gamintojams sudaromos sąlygos tiekti produkciją didesniam pirkėjų skaičiui ir greičiau, nei jie galėtų tai daryti atskirai, ir taip galima užtikrinti galvijų pardavimo masto ekonomiją. Gali sumažinti ir pardavėjų bei pirkėjų sandorių sudarymo išlaidos. Todėl tokiu atveju gamintojų organizacija gali žymiai pagerinti efektyvumą, palyginti su efektyvumu, kurį jos nariai galėtų užtikrinti atskirai, ir tenkintų supaprastinto metodo sąlygas. 3. Platinimo centro įsteigimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija įvykdo būtinas investicijas į platinimo infrastruktūrą, kaip antai veršelių surinkimo centrą, skirtą veršeliams pergrupuoti pagal tam tikras specifikacijas, ir užtikrina tinkamą centro naudojimą ir priežiūrą. Gamintojų organizacija, pirkdama arba projektuodama ir statydama infrastruktūrą, patiria pradinių platinimo centrui skirtų investicinių sąnaudų. Gamintojų organizacija, modernizuodama infrastruktūrą, patiria kitų investicinių sąnaudų. Jei pradinės ir kitos investicijos susijusios su reikšmingu kiekiu, joms reikia reikšmingų sąnaudų. Infrastruktūros eksploatavimo išlaidos taip pat yra reikšmingos, jei didelė gamintojų organizacijos parduodamo kiekio dalis yra platinama naudojant šią infrastruktūrą. Jeigu platinimo veikla apima daugiau kaip pusę gamintojų organizacijos parduodamų galvijų ir todėl kiekio atžvilgiu yra reikšminga, gamintojų organizacija gali žymiai pagerinti efektyvumą. Gamintojams sudaromos sąlygos tiekti produkciją didesniam pirkėjų skaičiui ir greičiau, nei tuo atveju, jei jie patys platintų galvijus, ir taip užtikrinama galvijų pardavimo masto ekonomija. Gali sumažinti ir pardavėjų bei pirkėjų sandorių sudarymo išlaidos. Todėl tokiu atveju gamintojų organizacija gali žymiai pagerinti efektyvumą, palyginti su efektyvumu, kurį jos nariai galėtų užtikrinti atskirai, ir tenkintų supaprastinto metodo sąlygas. ii) Bendros pardavimo skatinimo priemonės 4. Bendros pardavimo skatinimo priemonės tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija sukuria ir parduoda pridėtinės vertės produktą. Produktas yra pridėtinės vertės, pavyzdžiui, tada, kai jis skiriasi nuo kitų produktų pagal specifines savybes, kad tenkintų ypatingus vartotojų poreikius. Gamintojų organizacija gali diferencijuoti savo produktus pagal veislę, pašarus, gamybos sistemą, kilmės vietą arba kitus veiksnius. Tokiomis aplinkybėmis bendros pardavimo skatinimo priemonės yra integruotos strategijos parduoti tokį pridėtinės vertės produktą rinkodaros dalis, o bendra pardavimo skatinimo veikla yra viena iš kelių rūšių veiklos, vykdomos norint įgyvendinti šią strategiją. Gamintojų organizacija nustato produkto specifikacijas ir užtikrina jų laikymąsi – tai apima, pvz., atitinkamų specifikacijų parengimą, gamybos proceso planavimą ir kokybės kontrolę remiantis tokiomis specifikacijomis, taip pat specifikacijų laikymuisi užtikrinti būtinų išteklių pirkimą ir kt. Tokio integruoto požiūrio, kad ir gamintojų organizacija, ir jos nariai laikytųsi specifikacijų, išlaidos yra reikšmingos, jeigu tai apima daugiau kaip pusę gamintojų organizacijos parduodamo kiekio. Tokiu atveju gamintojų organizacija tenkintų supaprastinto metodo sąlygas. Konkretaus sektoriaus bendra pardavimo skatinimo veikla, pvz., bendras jautienos vartojimo skatinimas, nėra svarbus norint taikyti nukrypti leidžiančią nuostatą, nes tai nėra veikla, kurią vykdo atskira gamintojų organizacija, o veikla, kurią tarpusavyje koordinuoja to paties sektoriaus gamintojų organizacijos, siekiančios naudos visam sektoriui, o ne vienai gamintojų organizacijai. iii) Bendras kokybės kontrolės organizavimas 5. Bendras kokybės kontrolės organizavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija užtikrina vienodą savo narių galvijų kokybę, nes to reikalaujama pagal norminį teisės aktą arba pirkėjo reikalaujamą nustatytą standartą. Gamintojų organizacijos padeda užtikrinti kokybę, visų pirma teikdama su gamybos procesais susijusias konsultacijas ir paramą. Gamintojų organizacija tai daro teikdama paslaugas, kaip antai konsultacijas dėl veislės, geresnio pašaro, geresnių galvijų auginimo technologijų, taip pat pagalbą sprendžiant ūkio gamybos problemas ir reguliavimo bei inspektavimo klausimus, kad gamintojas galėtų užtikrinti produktų kokybę. Antra, gamintojų organizacija teikia veterinarijos paslaugas (pati arba naudodamasi užsakomosiomis paslaugomis), kad užtikrintų galvijų, kuriuos užaugina jos nariai ir kuriuos ji parduos, sveikatą ir saugą (skiepijimas ir kitos profilaktikos priemonės, ligų priežiūra, reprodukcinė veikla ir pan.). Be to, gamintojų organizacija atlieka testavimą, norėdama įrodyti nepriklausomoms sertifikavimo ir (arba) kontrolės įstaigoms, kad produktai atitinka norminius saugos reikalavimus ar kokybės standarto reikalavimus, ir (arba) įrodyti pirkėjui (-ams), kad produktai atitinka papildomus jo (jų) reikalavimus. Šio pobūdžio veiklos sąnaudos yra reikšmingos, jeigu ši veikla apima daugiau kaip pusę gamintojų organizacijos parduodamų galvijų. Tokiu atveju gamintojų organizacija gali žymiai pagerinti efektyvumą, nes tam, kad atskiras narys savo jėgomis pasiektų tokį patį rezultatą, prireiktų gerokai didesnių sąnaudų, todėl gamintojų organizacija tenkintų supaprastinto metodo sąlygas. iv) Bendras įrangos arba saugyklų naudojimas 6. Bendras įrangos naudojimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija įvykdo būtinas investicijas į svarbią įrangą (pvz., pašarų gamybos techniką, kaip antai kombainą ir trintuvę) ir užtikrina tinkamą jos naudojimą ir priežiūrą. Tokiu atveju iš pradžių gamintojų organizacija, pirkdama galvijų auginimo įrangą (naują ar naudotą), patiria investicinių sąnaudų. Vėliau gamintojų organizacija patiria kitų su įrangos priežiūra ir tinkamo naudojimo užtikrinimu (pvz., mokymu) susijusių išlaidų. Jei pradinės investicijos į įrangą ir kitos išlaidos susijusios su reikšmingu kiekiu, joms reikia reikšmingų sąnaudų. Tokiomis aplinkybėmis, jeigu didelė gamintojų organizacijos parduodamo kiekio dalis yra pagaminama naudojant bendrą įrangą, įrangos naudojimo išlaidos yra reikšmingos. Todėl, jeigu įranga naudojama daugiau kaip pusei gamintojų organizacijos parduodamo galvijų kiekio užauginti, gamintojų organizacija gali žymiai pagerinti efektyvumą. Norint didinti našumą ir užtikrinti, kad produktas atitiktų rinkos poreikius, dažnai prireikia naujos įrangos ir (arba) technikos. Tačiau kai kurie gamintojai negali įsigyti naujos įrangos dėl būtinų didelių investicijų, todėl bendrai naudodami įrangą nariai gali sutaupyti lėšų ir padidinti savo našumą. Tokiu atveju gamintojų organizacija tenkintų supaprastinto metodo sąlygas. 7. Bendras saugyklų naudojimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija įvykdo būtinas investicijas į saugyklas (pvz., pašarų) ir užtikrina tinkamą jų naudojimą ir priežiūrą. Gamintojų organizacija, pirkdama arba projektuodama ir statydama saugyklas, patiria pradinių su sandėliavimu susijusių investicinių sąnaudų. Gamintojų organizacija, modernizuodama saugyklas, prisiima kitas su sandėliavimu susijusias investicijas. Jei tokios pradinės ir kitos investicijos susijusios su reikšmingu kiekiu, joms reikia reikšmingų sąnaudų. Saugyklų naudojimo išlaidos taip pat yra reikšmingos, jei didelė gamintojų organizacijos parduodamo kiekio dalis yra sandėliuojama šiose saugyklose. Jeigu sandėliavimo veikla apima daugiau kaip pusę gamintojų organizacijos parduodamų galvijų ir todėl kiekio atžvilgiu yra reikšminga, gamintojų organizacija gali žymiai pagerinti efektyvumą. Dėl gamintojų organizacijos teikiamų saugyklų gali sumažėti išlaidos, palyginti su išlaidomis, kurias jos nariai patirtų atskirai investuodami į sandėliavimą. Jei yra galimybė saugoti pašarus galbūt ilgesnį laiką ir didesniais kiekiais, o ne iš karto pristatyti juos gamintojų organizacijos nariams, gamintojų organizacijos nariai prireikus gali gauti pašarų nedelsdami. Be to, gamintojų organizacija gali pirkti didesnius pašarų kiekius, kai jų kaina yra mažesnė, ir juos saugoti tol, kol nariai juos sunaudos. Tokiu atveju gamintojų organizacija tenkintų supaprastinto metodo sąlygas. v) Bendras atliekų, tiesiogiai susijusių su gyvų galvijų auginimu, valdymas 8. Bendras atliekų valdymas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija užtikrina tvarų daugiau kaip pusės savo parduodamų galvijų atliekų šalinimą, saugojimą ir pakartotinį naudojimą (energijai ir biodujoms gaminti, trąšoms ir kt.). Tokiomis aplinkybėmis gamintojų organizacija gali vykdyti atliekų valdymo veiklą veiksmingiau nei atskiri nariai. Pavyzdžiui, gamintojų organizacija gali pasiekti masto ekonomiją, transportuodama didesnį atliekų kiekį, konsoliduodama siuntų skaičių, sumažindama iškrovimo ir paruošimo išlaidas. Todėl tokiu atveju gamintojų organizacija gali žymiai sumažinti sąnaudas ir pagerinti efektyvumą, palyginti su tomis sąnaudomis ir efektyvumu, kuriuos jos nariai galėtų užtikrinti atskirai, ir todėl gamintojų organizacija tenkintų supaprastinto metodo sąlygas. vi) Bendras išteklių įsigijimas 9. Bendras išteklių įsigijimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai perkamas reikšmingas kiekis, nes tokiu atveju gamintojų organizacija gali gauti nemažą nuolaidą, geresnes tiekimo ir (arba) kreditavimo sąlygas, palyginti su tomis nuolaidomis ar sąlygomis, kurias gamintojai galėtų gauti atskirai. Be to, pirkdama šiuos išteklius pati, gamintojų organizacija gali užtikrinti tinkamą šių produktų sandėliavimą ir (arba) jų tiekimą nariams. Tais atvejais, kai gamintojų organizacija perka savo nariams pašarus, galvijus ar kitus išteklius, kaip antai kurą ir elektros energiją, šie ištekliai sudaro reikšmingą sąnaudų dalį (51). Jeigu gamintojų organizacija perka tokį šių išteklių kiekį, kurio reikia daugiau kaip pusei bendrai parduodamų galvijų užauginti, ji gali žymiai pagerinti efektyvumą. Tokiu atveju gamintojų organizacija tenkintų supaprastinto metodo sąlygas. Kitų rūšių išteklių, pvz., IT paramos, konsultacijų genetikos klausimais, veterinarijos paslaugų, sėklinimo paslaugų, įsigijimas paprastai savaime nenulemia tokių reikšmingų sąnaudų gamintojų organizacijai, kad ji atitiktų supaprastinto metodo sąlygas, ir todėl vargu, ar gamintojų organizacija žymiai pagerins efektyvumą, kad galėtų pasinaudoti nukrypti leidžiančia nuostata. vii) Skirtingų rūšių veiklos derinimas 10. Jeigu nė vienos rūšies veikla neapima daugiau kaip pusės gamintojų organizacijos parduodamų galvijų, efektyvumas tam tikrais atvejais gali būti žymiai pagerintas derinant skirtingų rūšių veiklą. Plačiau apie tai – tolesniame laukelyje „Skirtingų rūšių veiklos derinimas“. PASĖLIŲ SEKTORIUS Žymaus efektyvumo pagerinimo kriterijaus taikymas Atvejų, kai BRO reglamento 171 straipsnyje išvardyta bendra veikla gali žymiai pagerinti efektyvumą pagal supaprastintą metodą, pavyzdžiai. i) Bendras platinimas Bendras platinimas gali apimti šią veiklą: bendrą transportavimą, platinimo centro įsteigimą arba pardavimo infrastruktūros sukūrimą ir (arba) pardavimo platformos organizavimą. 1. Bendras transportavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija organizuoja daugiau kaip pusės savo parduodamos pasėlių produkcijos transportavimo (kelių ar geležinkelių transporto arba jūrų laivybos priemonėmis) iš derliaus nuėmimo vietos į pirkėjų sandėlius arba į perdirbimo vietą paslaugas. Tokiomis aplinkybėmis gamintojų organizacija gali valdyti transportavimo veiklą veiksmingiau nei atskiri nariai. Pavyzdžiui, gamintojų organizacija gali pasiekti masto ekonomiją, transportuodama didesnį kiekį, konsoliduodama siuntų skaičių, sumažindama iškrovimo ir paruošimo išlaidas. Todėl tokiu atveju gamintojų organizacija gali žymiai sumažinti sąnaudas ir pagerinti efektyvumą, palyginti su tomis sąnaudomis ir efektyvumu, kuriuos jos nariai galėtų užtikrinti atskirai, ir todėl gamintojų organizacija tenkintų supaprastinto metodo sąlygas. 2. Platinimo centro įsteigimas arba pardavimo infrastruktūros sukūrimas ir (arba) pardavimo platformos organizavimas. Komisija nežino tokio atvejo, kad atskiras platinimo centras, pardavimo infrastruktūra ir (arba) internetinė pardavimo platforma pakankamai žymiai pagerintų efektyvumą, kad būtų laikomasi žymaus efektyvumo pagerinimo kriterijaus pasėlių sektoriuje. Tačiau tuo atveju, kai ši veikla derinama su kita veikla, pvz., transportavimu arba kokybės kontrole, bendros šios veiklos sąnaudos yra reikšmingos ir ji galėtų žymiai pagerinti efektyvumą, jeigu susijęs kiekis yra daugiau kaip pusė gamintojų organizacijos parduodamo kiekio. Taigi, gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas. Pavyzdžiui, gamintojų organizacija galėtų bendrai organizuoti platinimo centrą, produkcijos transportavimą ir internetinę pardavimo platformą. Jeigu susijęs kiekis yra daugiau kaip pusė gamintojų organizacijos parduodamo kiekio, šių rūšių veiklos pradėjimo ir organizavimo išlaidos yra reikšmingos ir bendrai vykdoma šių rūšių veikla gali žymiai pagerinti efektyvumą, todėl gamintojų organizacija tenkintų supaprastinto metodo sąlygas. ii) Bendros pardavimo skatinimo priemonės 3. Bendros pardavimo skatinimo priemonės tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija sukuria ir parduoda pridėtinės vertės produktą. Produktas yra pridėtinės vertės, pavyzdžiui, tada, kai jis skiriasi nuo kitų produktų pagal specifines savybes, kad tenkintų ypatingus vartotojų poreikius. Gamintojų organizacija gali diferencijuoti savo produktus pagal baltymų kiekį, naudojamas sėklas, trąšų naudojimą, pasėlių produkcijos drėgnį ir dydį pristatymo metu, kilmės vietą arba kitus veiksnius. Pavyzdžiui, aliejingųjų sėklų sektoriuje skatinimas galėtų apimti techninę informaciją apie maisto racioną. Tokiomis aplinkybėmis bendros pardavimo skatinimo priemonės yra integruotos strategijos parduoti tokį pridėtinės vertės produktą rinkodaros dalis, o bendra pardavimo skatinimo veikla yra viena iš kelių rūšių veiklos, vykdomos norint įgyvendinti šią strategiją. Gamintojų organizacija nustato produkto specifikacijas ir užtikrina jų laikymąsi. Tai apima, pvz., atitinkamų specifikacijų parengimą, gamybos proceso planavimą ir kokybės kontrolę remiantis tokiomis specifikacijomis, taip pat specifikacijų laikymuisi užtikrinti būtinų išteklių pirkimą ir kt. Tokio integruoto požiūrio, kad ir gamintojų organizacija, ir jos nariai laikytųsi specifikacijų, išlaidos yra reikšmingos, jeigu tai apima bent daugiau kaip pusę gamintojų organizacijos parduodamo kiekio. Tokiu atveju gamintojų organizacija tenkintų supaprastinto metodo sąlygas. Konkretaus sektoriaus bendra pardavimo skatinimo veikla, pvz., bendras pasėlių produkcijos vartojimo skatinimas, nėra svarbus norint taikyti nukrypti leidžiančią nuostatą, nes tai nėra veikla, kurią vykdo atskira gamintojų organizacija, o veikla, kurią tarpusavyje koordinuoja to paties sektoriaus gamintojų organizacijos, siekiančios naudos visam sektoriui, o ne vienai gamintojų organizacijai. iii) Bendras kokybės kontrolės organizavimas 4. Bendras kokybės kontrolės organizavimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija užtikrina vienodą savo narių gaminamų produktų kokybę, nes to reikalaujama pagal norminį teisės aktą arba pirkėjo reikalaujamą nustatytą standartą. Taip gali būti tada, kai siekiant užtikrinti pirkėjo pageidaujamą kokybės standartą pasėlių produkcija džiovinama ir maišoma bendrai. Gamintojų organizacijos padeda užtikrinti kokybę, visų pirma teikdama su gamybos procesais susijusias konsultacijas ir paramą. Gamintojų organizacija tai daro teikdama vietos paslaugas, kaip antai konsultacijas dėl geresnių cheminių produktų ir trąšų naudojimo metodų ir geresnių technologijų taikymo, pvz., susijusių su lysvių formavimu, trąšų naudojimu, persodinimu, kenkėjų kontrole ir t. t., ir (arba) padėdama spręsti ūkio gamybos problemas ir reguliavimo bei inspektavimo klausimus, kad gamintojas galėtų užtikrinti produktų kokybę. Antra, gamintojų organizacija taip pat atlieka laboratorinį testavimą (pati arba naudodamasi užsakomosiomis paslaugomis), kad patikrintų pasėlių, kuriuos užaugino jos nariai ir kuriuos ji ketina parduoti, kokybę (baltymai, drėgnis, sėklų dydis, priemaišos ir t. t.). Toks testavimas atliekamas norint įrodyti nepriklausomoms sertifikavimo ir (arba) kontrolės įstaigoms, kad produktai atitinka norminio teisės akto ar standarto reikalavimus, ir (arba) įrodyti pirkėjui (-ams), kad produktai atitinka jo (jų) reikalavimus. Šio pobūdžio veiklos sąnaudos yra reikšmingos, jeigu ši veikla apima daugiau kaip pusę gamintojų organizacijos parduodamo pasėlių produkcijos kiekio. Tokiu atveju gamintojų organizacija gali žymiai pagerinti efektyvumą, nes tam, kad atskiras narys savo jėgomis pasiektų tokį patį rezultatą, prireiktų gerokai didesnių sąnaudų. Todėl gamintojų organizacija tenkintų supaprastinto metodo sąlygas. iv) Bendras įrangos arba saugyklų naudojimas 5. Bendras įrangos naudojimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija įvykdo būtinas investicijas į svarbią žemės ūkio techniką (pvz., kombainą arba džiovintuvą) ir užtikrina tinkamą jos naudojimą ir priežiūrą. Tokiu atveju iš pradžių gamintojų organizacija, pirkdama pasėlių auginimo ir (arba) nuimtų pasėlių tvarkymo įrangą (naują ar naudotą), patiria investicinių sąnaudų. Vėliau gamintojų organizacija patiria kitų su įrangos priežiūra ir tinkamo naudojimo užtikrinimu (pvz., mokymu) susijusių išlaidų. Jei pradinės investicijos į įrangą ir kitos išlaidos susijusios su reikšmingu kiekiu, joms reikia reikšmingų sąnaudų. Tokiomis aplinkybėmis, jeigu didelė gamintojų organizacijos parduodamo kiekio dalis yra pagaminama naudojant bendrą įrangą, įrangos naudojimo išlaidos yra reikšmingos. Todėl, jeigu įranga naudojama daugiau kaip pusei gamintojų organizacijos parduodamo pasėlių produkcijos kiekio pagaminti, gamintojų organizacija gali žymiai pagerinti efektyvumą. Norint didinti našumą ir užtikrinti, kad produktas atitiktų rinkos poreikius, dažnai prireikia naujos įrangos ir (arba) technikos. Tačiau kai kurie gamintojai negali įsigyti naujos įrangos dėl būtinų didelių investicijų, todėl bendrai naudodami įrangą nariai gali sutaupyti lėšų ir padidinti savo našumą. Tokiu atveju gamintojų organizacija tenkintų supaprastinto metodo sąlygas. 6. Bendras saugyklų naudojimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai gamintojų organizacija, norėdama laikytis sveikatos ir pramonės reikalavimų, įvykdo būtinas investicijas į saugyklas ir užtikrina tinkamą jų naudojimą ir priežiūrą. Gamintojų organizacija, pirkdama arba projektuodama ir statydama saugyklas, patiria pradinių su sandėliavimu susijusių investicinių sąnaudų. Gamintojų organizacija, modernizuodama saugyklas, patiria kitų su sandėliavimu susijusių investicinių sąnaudų. Jei investicijos į saugyklas susijusios su reikšmingu kiekiu, joms reikia reikšmingų sąnaudų. Saugyklų naudojimo išlaidos taip pat yra reikšmingos, jei didelė gamintojų organizacijos parduodamo kiekio dalis yra sandėliuojama šiose saugyklose. Jeigu sandėliavimo veikla apima daugiau kaip pusę gamintojų organizacijos parduodamos pasėlių produkcijos ir todėl kiekio atžvilgiu yra reikšminga, gamintojų organizacija gali žymiai pagerinti efektyvumą. Dėl gamintojų organizacijos teikiamų saugyklų gali sumažėti išlaidos, palyginti su išlaidomis, kurias jos nariai patirtų atskirai investuodami į sandėliavimą. Galėdami saugoti produktą galbūt ilgesnį laiką ir didesniais kiekiais, o ne iš karto pristatyti jį trečiajai šaliai, gamintojų organizacijos nariai gali parduoti savo produktus tada, kai kainos yra palankesnės, o ne derliaus nuėmimo metu, kai pasiūla yra didžiausia. Tokiu atveju gamintojų organizacija tenkintų supaprastinto metodo sąlygas. v) Bendras išteklių įsigijimas 7. Bendras išteklių įsigijimas tam tikrais atvejais gali žymiai pagerinti efektyvumą. Pavyzdžiui, taip gali būti tada, kai perkamas reikšmingas kiekis, nes tokiu atveju gamintojų organizacija gali gauti nemažą nuolaidą, geresnes tiekimo ir (arba) kreditavimo sąlygas, palyginti su tomis nuolaidomis ar sąlygomis, kurias gamintojai galėtų gauti atskirai. Be to, pirkdama šiuos išteklius pati, gamintojų organizacija gali užtikrinti tinkamą šių produktų sandėliavimą ir (arba) jų tiekimą. Tais atvejais, kai gamintojų organizacija perka savo nariams trąšas, pesticidus arba energiją (kurą, elektros energiją), šie ištekliai sudaro reikšmingą sąnaudų dalį (52). Jeigu gamintojų organizacija perka tokį šių išteklių kiekį, kurio reikia daugiau kaip pusei bendrai parduodamos pasėlių produkcijos pagaminti, ji gali žymiai pagerinti efektyvumą. Tokiu atveju gamintojų organizacija tenkintų supaprastinto metodo sąlygas. Kitų rūšių išteklių, pvz., IT paramos, finansinių paslaugų, konsultacijų ekonominiais ir techniniais klausimais, testavimo, derliaus nuėmimo planavimo, įsigijimas paprastai savaime nenulemia reikšmingų sąnaudų gamintojų organizacijai. Todėl vargu, ar gamintojų organizacija žymiai pagerins efektyvumą, kaip to reikalaujama, kad galėtų pasinaudoti nukrypti leidžiančia nuostata. vi) Skirtingų rūšių veiklos derinimas 8. Jeigu nė vienos rūšies veikla neapima daugiau kaip pusės gamintojų organizacijos parduodamos pasėlių produkcijos, efektyvumas tam tikrais atvejais gali būti žymiai pagerintas derinant skirtingų rūšių veiklą. Plačiau apie tai – tolesniame laukelyje „Skirtingų rūšių veiklos derinimas“. Skirtingų rūšių veiklos derinimas Atvejų, kai BRO reglamento 169, 170, 171 straipsniuose išvardyta derinama veikla gali žymiai pagerinti efektyvumą pagal supaprastintą metodą, pavydžiai. Nustatyta, kad pirmiau apibūdinta efektyvumo gerinimo veikla daugeliu atvejų žymiai pagerina efektyvumą, jei ji apima daugiau kaip pusę gamintojų organizacijos parduodamo kiekio. Jeigu gamintojų organizacija vykdo dviejų ar daugiau rūšių efektyvumo gerinimo veiklą, iš kurių kiekviena apima mažiau nei pusę gamintojų organizacijos parduodamo kiekio, skirtingų rūšių veiklos nulemtas bendras ir (arba) sudėtinis efektyvumo pagerėjimas gali būti pakankamai žymus, kad gamintojų organizacija atitiktų žymaus efektyvumo pagerinimo kriterijų. Skirtinga efektyvumo gerinimo veikla gali apimti tą patį kiekį (t. y. veikla sutampa) arba skirtingą kiekį. Jeigu efektyvumo gerinimo veikla apima labai mažą gamintojų organizacijos parduodamo kiekio dalį (pvz., 10 ar 15 %), vargu, ar ji padės žymiai pagerinti efektyvumą, kadangi atskirai vykdoma tokia veikla turi nedidelį poveikį efektyvumui ir vargu, ar ją derinant su kita veikla gamintojų organizacijos veiklos efektyvumas žymiai pagerės. Taigi mažai tikėtina, kad gamintojų organizacija žymiai pagerins efektyvumą vykdydama vieną papildomą efektyvumo gerinimo veiklą, kuri apima labai mažą parduodamo kiekio dalį. Kitaip tariant, mažai tikėtina, kad gamintojų organizacija atitiks žymaus efektyvumo pagerinimo kriterijų vykdydama vieną papildomą efektyvumo gerinimo veiklą, kuri apima labai mažą parduodamo kiekio dalį. Be to, atsižvelgiant į tai, kad masto ekonomija yra nelinijinė, efektyvumas, pasiektas vykdant atitinkamą kiekį apimančią veiklą, yra didesnis už dvigubą efektyvumą, pasiektą vykdant dviejų rūšių veiklą, apimančią pusę to kiekio. Atitinkamai efektyvumas, pasiektas vykdant dviejų rūšių veiklą, apimančią pusę kiekio, irgi yra didesnis už trigubą efektyvumą, pasiektą vykdant trijų rūšių veiklą, apimančią vieną trečdalį kiekio. Todėl gamintojų organizacija gali atitikti žymaus efektyvumo pagerinimo kriterijų derindama efektyvumo gerinimo veiklą, jeigu bendras su tokiu veiklos deriniu susijęs kiekis (skirtingų rūšių veikla apimamo kiekio suma) yra didesnis už kiekį, susijusį su vienos rūšies veikla, ir jeigu pridėjus naujos rūšies veiklą šis bendras kiekis kaskart padidėja. Tikėtina, kad dviejų rūšių efektyvumo gerinimo veiklos derinys žymiai pagerins efektyvumą, jeigu su abiejų rūšių veikla susijusio kiekio suma yra didesnė nei 70 % gamintojų organizacijos parduodamo kiekio. Tokiu atveju nė vienos rūšies veikla neapima mažiau nei 20 % kiekio (nebent gamintojų organizacija atitinka žymaus efektyvumo pagerinimo kriterijų pagal kitą, atskirai vertinamą veiklą, t. y. nebūtinai derinamą su kita veikla). Jeigu bent vienos rūšies veikla apima 35 % kiekio, tikėtina, kad dviejų rūšių veiklos nulemtas bendras ir (arba) sudėtinis efektyvumo pagerėjimas bus pakankamai žymus, kad gamintojų organizacija atitiktų žymaus efektyvumo pagerinimo kriterijų. Tikėtina, kad trijų rūšių efektyvumo gerinimo veiklos derinys žymiai pagerins efektyvumą, jeigu su trijų rūšių veikla susijusio kiekio suma yra didesnė nei 100 % gamintojų organizacijos parduodamo kiekio. Tokiu atveju nė vienos rūšies veikla neapima mažiau nei 20 % kiekio (nebent gamintojų organizacija atitinka žymaus efektyvumo pagerinimo kriterijų pagal vieną iš kitų dviejų rūšių veiklą arba pagal abiejų kitų rūšių veiklą). Trijų rūšių veikla gali būti derinama įvairiai (pavyzdžiui, dviejų rūšių veikla, kurių kiekviena apima maždaug 40 % kiekio, su trečios rūšies veikla, apimančia maždaug 20 % kiekio, arba trijų rūšių veikla, kurių kiekviena apima maždaug 33 % kiekio). Tikėtina, kad trijų rūšių veiklos nulemtas sudėtinis efektyvumo pagerėjimas bus pakankamai žymus, kad gamintojų organizacija atitiktų žymaus efektyvumo pagerinimo kriterijų. Jeigu kokios nors veiklos savaime nepakanka, kad žymiai pagerėtų efektyvumas (pvz., IT paslaugų pirkimas, bendras skatinimas), labai mažai tikėtina, kad efektyvumas žymiai pagerėtų tokią veiklą derinant, taigi, labai mažai tikėtina, kad derinant tokią veiklą ji gali padėti žymiai pagerinti efektyvumą. i) Dviejų rūšių veiklos derinimas, kai kiekis sutampa. Pavyzdžiui, taip gali būti tada, kai gamintojų organizacija naudoja įrangą skirtingų savybių grūdams maišyti pagal klientų reikalavimus ir tuo tikslu grūdus sandėliuoja. Šių dviejų rūšių veiklos integracija suteikia gamintojų organizacijai galimybę patenkinti su specifinių savybių mišiniais susijusius klientų (pvz., kepyklų) poreikius, kurių atskiri ūkininkai arba apskritai negalėtų patenkinti, arba negalėtų patenkinti su jais susijusių kokybės ir (arba) kiekio, ir (arba) laiko, ir (arba) kainos reikalavimų. Jeigu gamintojų organizacijos vykdoma šių abiejų rūšių veikla bendrai apima daugiau kaip 70 % gamintojų organizacijos parduodamos pasėlių produkcijos, tokia veikla gali padėti sutaupyti nemažai lėšų, palyginti su padėtimi, kuri būtų, jei atskiri gamintojai bandytų patenkinti tam tikrų javų mišinių paklausą, ir net suteikti gamintojų organizacijai galimybę siūlyti tokius mišinius, kurių atskiri nariai negalėtų pasiūlyti. Tokiu atveju gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas. ii) Dviejų rūšių veiklos derinimas, kai kiekis nesutampa. Pavyzdžiui, taip gali būti tada, kai gamintojų organizacija dalį galvijus auginantiems nariams reikalingų pašarų perka iš rinkos, o kitą jiems reikalingų pašarų dalį gamintojų organizacijos nariai pasigamina naudodami bendrai įsigytą įrangą. Jeigu gamintojų organizacijos vykdoma šių abiejų rūšių veikla bendrai apima pašarų kiekį, reikalingą daugiau kaip 70 % gamintojų organizacijos parduodamų galvijų, tokia veikla gali padėti sutaupyti nemažai lėšų, palyginti su padėtimi, kuri būtų, jei galvijų augintojai atskirai pirktų pašarus iš rinkos arba juos gamintų naudodami atskirai įsigytą techniką. Tokiu atveju gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas. iii) Trijų rūšių veiklos derinimas, kai kiekis sutampa. Jeigu nė vienos rūšies veikla neapima daugiau kaip pusės gamintojų organizacijos parduodamo alyvuogių aliejaus, efektyvumas tam tikrais atvejais gali būti žymiai pagerintas derinant skirtingų rūšių veiklą. Pavyzdžiui, taip gali būti tada, kai gamintojų organizacija derina su į butelius išpilstyto alyvuogių aliejaus pardavimu susijusią veiklą. Jeigu gamintojų organizacija bendrai sandėliuoja alyvuogių aliejų, jį bendrai išpilsto į butelius ir ženklina, taip pat valdo bendrą platinimo tinklą, gamintojų organizacijos vykdoma šių trijų rūšių veikla yra laikoma integruota į butelius išpilstyto alyvuogių aliejaus gamybos sistema, kuriai reikia reikšmingų investicinių sąnaudų. Jeigu per šią integruotą sistemą tiekiamo alyvuogių aliejaus kiekis apima bent trečdalį gamintojų organizacijos parduodamo alyvuogių aliejaus kiekio, vertinant bendrai tokia veikla gali padėti sutaupyti nemažai lėšų, palyginti su padėtimi, kuri būtų, jei alyvuogių aliejaus gamintojai šią veiklą vykdytų atskirai. Tokiu atveju gamintojų organizacija gali žymiai pagerinti efektyvumą ir todėl tenkintų supaprastinto metodo sąlygas.